b"\n_START_ARTICLE_\nEspelta\n_START_SECTION_\nParticularitats\n_START_PARAGRAPH_\n\xc3\x89s una esp\xc3\xa8cie hexaploide amb 42 cromosomes. \xc3\x89s considerada un h\xc3\xadbrid del Triticum dicoccoides i del Triticum boeoticum que es va originar a l'orient mitj\xc3\xa0, on va ser cultivada almenys fa 3000 anys. Fins a l'edat mitjana es cultivava a Asturies, Su\xc3\xafssa, el Tirol, i Alemanya._NEWLINE_L'espelta i l'espelta petita (T. monococcum), van ser les primeres esp\xc3\xa8cies domesticades de cereals. El seu conreu \xc3\xa9s molt antic, per\xc3\xb2 va caure pr\xc3\xa0cticament en des\xc3\xbas i nom\xc3\xa9s es va conservar en llocs de clima o terres poc adequades pel blat normal com a certes zones del centre d'Europa. T\xc3\xa9 un rendiment per hect\xc3\xa0rea menor que el blat._NEWLINE_\xc3\x89s una planta molt resistent al fred i a les malalties que no ha experimentat les alteracions gen\xc3\xa8tiques de les plantes conreades intensivament.\n_START_SECTION_\nGastronomia i salut\n_START_PARAGRAPH_\nDarrerament s'ha incrementat el consum de l'espelta de la m\xc3\xa0 de les botigues de diet\xc3\xa8tica i vegetarianes. Hi ha moviments gastron\xc3\xb2mics que afirmen que menjar aquest tipus de cereals \xc3\xa9s millor per la salut humana que consumir els blats corrents."